Toe ek klein was, was ek nie baie lief vir beet nie. Ek dink dis omdat ek nie gehou het van die idee dat die sous al my kos verkleur nie. Ek was die tipe kind wat nie my kos gemeng het nie…alles is apart ge-eet en die idee dat die beetslaai se sous alles sou pienk kleur het my nie eintlik aangestaan nie. Dit was totdat ek die dag geleer het om gebakte beet te maak…nou is ek versot daarop. Die geheim daarvan het ek by Ronel Bester, ‘n vriendin van my geleer en sedertdien maak ek baie keer gebakte beet om in slaai te gebruik. Ek maak gewoonlik sommer al die beet die dag voor die tyd gaar want jy wil he dit moet heeltemal afkoel voor jy dit in die slaai gooi.
Voorverhit die oond tot 180C. Gooi olyfolie oor die beetstukke in ‘n oondbak. Bak die beet vir 45min tot sag. Meng so ‘n paar keer deur om die olie eweredig te versprei. Sit die oond af, maar los die bak met die beet in die oond tot dit heeltemal afgekoel het.
Om die slaai te maak… Pak die beet, kekerertjies en feta uit op die babaspinasie blare. Meng al die bestandele vir die slaaisous. Drup dit oor die slaai en bedien dadelik.